તલના લાડુ ખાવાથી તેમાં સૌથી મહત્ત્વની કોઈ ચીજ મળતી હોય તો તે છે આયર્ન. ૨૮ ગ્રામ તલમાં ૪.૧૮ મિલી ગ્રામ આયર્ન રહેલું હોય છે. નિષ્ણાતો કહે છે કે તમારે રોજ ૧૮ મિલીગ્રામ આયર્ન લેવું જોઈએ. આમ તલના લાડુમાંથી તમને એક ચતુર્થાંશ આયર્ન તો મળી રહે છે. એક ચતુર્થાંશ ગોળ ઉમેરવાથી ૧.૮ મિલીગ્રામ આયર્ન વધુ ઉમેરાય છે. આયર્નથી રક્તકણોનું ઉત્પાદન વધે છે અને તેના લીધે તમારા શરીરમાં ખૂબ જ ઑક્સિજનનો પ્રસાર થાય છે. ૨૮ ગ્રામ તલનાં બીમાં ૨ મિલીગ્રામ ઝિંક પણ રહેલું હોય છે. તમારે રોજ ૮ મિલીગ્રામ ઝિંક લેવું જોઈએ. આમ, તલના લાડુમાંથી તમને ૨૫ ટકા ઝિંક મળી રહે છે. ઝિંક ઘા રૂઝાવા માટે અને સામાન્ય પ્રજનન માટે જરૂરી છે. તલનાં બીમાંથી તમને ૧.૩ મિલીગ્રામ નિયાકિન પણ મળી રહે છે જે તમારે લેવા જોઈતા રોજિંદા ૧૪ મિલીગ્રામના ૯ ટકા છે. નિયાકિનથી તમારી ત્વચા અને ચેતાઓ તંદુરસ્ત રહે છે. ઘીથી વિટામીન એ પણ મળે છે.